Torsten Schack Pedersen (V), 2023-05-15:
Vi behandler i dag den finanslov, som en meget bred kreds af partier indgik aftale om i slutningen af april, og tak for samarbejdet.
Alene det, at jeg står her midt i maj og skal holde tale til tredje behandling af finansloven for 2023, er selvfølgelig en noget aparte situation rent tidsmæssigt.
En af dansk politiks og Venstres helt store skikkelser I.C. Christensen var i sin samtid kendt for altid at komme præcis til tiden, og derfor opstod udtrykket »så præcis som I.C. Christensen«, for man kunne stille uret efter I.C. Christensens ankomsttidspunkt.
Denne finanslov for 2023 kan man ikke ligefrem beskylde for at være så præcis som I.C. Christensen.
Men i forhold til selve finanslovens indhold er der tale om rettidig omhu og den rette medicin for dansk økonomi i en tid, hvor inflationen stadig spiller en for stor rolle.
Men det er en ansvarlig og bred finanslov, vi skal vedtage.
Danmark står fortsat over for usikre økonomiske tider og en fortsat relativt høj inflation.
Og selv om inflationen er på vej ned, er den stadig høj og kan mærkes i de danske familier.
De stigende renter påvirker også familiernes økonomi.
Inflationen var på knap 8 pct. sidste år, og i år forventer vi, at den ligger på omkring 4 pct.
Det er mange årtier siden, at inflationen i Danmark har ligget så højt, og derfor er der behov for mådehold og ansvarlighed hos os politikere.
Samtidig står Danmarks økonomi stærkt med en høj beskæftigelse, lav ledighed og med bedre styr på prisstigningerne end i efteråret, og det skal vi ikke sætte over styr.
Og faktisk er finansloven med til at dæmpe dansk økonomi og dermed også reducere inflationen.
Det er nemlig også politisk handling at holde sig tilbage i en tid med stigende priser.
Det er det rigtige og det fornuftige at gøre, når inflationen er, som den er.
Det har været regeringens sigte med finansloven for i år, og jeg vil igen takke for den brede politiske opbakning, som aftalen har fået.
For selv om det er en ansvarlig finanslov, har der været plads til væsentlige prioriteringer for regeringen, for Venstre og for de mange partier, der står bag finanslovsaftalen.
Finansloven finansierer på ansvarlig vis en række af regeringens prioriteringer – en akutpakke til sundhedsvæsenet, en fremtidssikring af arbejdsmiljøet, ny inflationshjælp, forskning i grøn omstilling, 100 mio. kr. til bredbåndspuljen, 100 mio. kr. til landsbypuljen, en Ukrainefond, flere midler til et presset domstolsvæsen og ikke mindst en skattelettelse på 1 mia. kr. til erhvervslivet.
Jeg vil gerne sige tak for det brede samarbejde til SF, Radikale Venstre, Liberal Alliance og Dansk Folkeparti.
En særlig tak fra Venstre skal lyde til de blå partier Liberal Alliance og Dansk Folkeparti for at bide sig fast ved forhandlingsbordet som borgerlige stemmer, der arbejder.
Jeg synes, det er prisværdigt, og jeg håber, det er starten på mange flere solide brede politiske aftaler, hvor borgerlige partier også viser sig som borgerlige stemmer, der arbejder.
Det er for mig også et klart bevis på, at vi i december sidste år har fået en ny regering og en ny politisk retning for Danmark.
Jovist, vi har alle tre partier skullet bøje os mod hinanden og indgå kompromiser, og jeg tror, at jeg taler på alle tre regeringspartiers vegne, når jeg siger, at finansloven indeholder noget, som vi hver især er rigtig glade for, men også noget, som vi hver især er mindre begejstrede for.
Sådan er det i en regering hen over midten.
Sådan er det, når vi samarbejder.
Men sammen tager vi ansvar for Danmark, og i fællesskab flytter vi Danmark i en bedre retning i forhold til en situation, hvor vi hver især havde været afhængige af yderpartier med ultimative krav eller uforudsigelige hovedbestyrelser.